作者:皎然
標題:奉送袁高使君詔徵赴行在，效曹劉體
內容:皇心亭毒廣，蝥賊皆陶甄。未刈蚩尤旗，方同軒後年。天子幸漢中，轘轅阻氛煙。璽書召幕牧，名在列嶽仙。國難倚長城，廟謀資大賢。清損休汝騎，仁留述職篇。遐路渺天末，繁笳思河邊。飾徒促遠期，祗命赴急宣。謏才豈足稱，深仁顧何偏。那堪臨流意，千里望旗旃。